JPJ Sarawak laksana penguatkuasaan ke atas lori
KUCHING: Jabatan Pengangkutan Jalan (JPJ) Sarawak menggunakan kemudahan peralatan timbang mudah alih di sekitar Jalan Bau-Kuching bagi melaksanakan penguatkuasaan ke atas lori yang membawa muatan melebihi jumlah ditetapkan. Menurut Timbalan Menteri Pengangkutan, Datuk Dr. Jerip Susil, ini susulan ketiadaan stesen penimbang secara statik di kawasan tersebut. “Setakat ini, JPJ Malaysia belum ada perancangan untuk membina stesen penimbang secara statik di Jalan Bau-Kuching. “Walau bagaimanapun, penguatkuasaan terhadap lori-lori yang membawa lebih muatan dilaksanakan secara berterusan di situ menggunakan kemudahan peralatan timbang mudah alih oleh Penguatkuasa JPJ Sarawak,” katanya semasa menjawab Ahli Dewan Undangan Negeri (ADUN) Serembu, Miro Simuh dalam Persidangan Dewan Undangan Negeri (DUN) Sarawak Ke-19 pada Jumaat. Timbalan Menteri Pengangkutan itu menambah, Sarawak mempunyai tiga stesen penimbang secara statik pada masa ini iaitu di Serian, Sibu dan Miri. “Manakala, JPJ melaksanakan penguatkuasaan mudah alih di kawasan-kawasan lain khususnya Kuching, Lundu, Samarahan dan Mukah,” ujarnya. 
See author's posts
